als_Latn dik_Latn sag_Latn
Alban Meha luajti si titullar në humbjen e djeshme të Paderbornit 3-0 me Bajer Levekusenin. Mesfushori kuqezi nuk arriti të ishte deçiziv në këtë përballje ndaj ish-trajnerit të tij, Roxher Shmid, i cili e ka zbuluar si lojtar në kohën kur Meha luante në Bundesliga 3 tek Eintraht Trier. Pas kësaj humbjeje, Paderborni renditet në vend të 16 me 23 pikë.
Mërgim Mavraj – Po në Gjermani, mbrojtësi i kombëtares shqiptare luajti vetëm tri minuta në fund të ndeshjes që Këlni i tij fitoi 4-2 ndaj Eintraht Frankfurt. Mavraj zuri vendin e sulmuesit Ujah në minutën e 87. Por, me shumë gjasa, ai do jetë titullar në takimin tjetër, duke qenë se qendërmbrojtësi Vimer mori karton të kuq në këtë përballje dhe rrjedhimisht do jetë i pezulluar.
Andi Lila – Pas gati dy muajsh rikthehet në fushë Andi Lila. Lojtari i kombëtares shqiptare debutoi dje në Serinë A, në barazimin pa gola të Parmës ndaj Atalantës. Lila hyri në fushë në minutën e 78 në vend të Varelas. Kujtojmë që kavajasi luajti 12 minuta në mes të janarit në Kupën e Italisë ndaj Kaljarit, por në atë takim u dëmtua, duke u rikthyer vetëm ditën e djeshme.
Basha - Po në Itali, Migjen Basha ishte në stol, por nuk u aktivizua asnjë minutë në humbjen 3-2 të Torinos në transfertë ndaj Udinezes.
Bundesliga 2 - Mynih 1860 vijon me rezultatet negative teksa dje humbi 3-2 në fushën e vet me Sandhauzenin. Futbollisti i kombëtares, Valdet Rama, u aktivizua nga minuta e 65-të, por nuk arriti të ndikojë në këtë përballje. Pas javës së 24-t, Mynih 1860 është i 15-i me 22 pikë. Ndërsa Edmond Kapllani ka qenë titullar në barazimin 1-1 të FSV Frankfurtit ndaj Darmstadtit. Sulmuesi luajti deri në minutën e 61-të kur u zëvendësua, teksa në këtë ndeshje mungoi për arsye dëmtimi, Odise Roshi.
Zvicër – Vaduzi i Naser Alijit barazoi 2-2 me Zyrihun e Kukelit dhe të Sadikut. Aliji luajti si titullar për Vaduzin, ashtu sikundër edhe Berat Xhimshiti e Armando Sadiku për Zyrihun. Ky i fundit u zëvendësua në minutën e 68, ndërsa Kukeli nuk ishte në këtë ndeshje për shkak dëmtimi.
als_Latn als_Latn als_Latn als_Latn als_Latn als_Latn